Gareth Cliff: ‘Mense verstaan nie vryheid van spraak’Gareth Cliff. Foto: Facebook Cliff het eerstens sy regspan en ondersteuners bedank vir hul bystand die afgelope tyd. Hy het weer om verskoning gevra vir sy twiet ná die Penny Sparrow-debakel, maar wel herhaal dat mense nie vryheid van spraak verstaan nie. Volgens Cliff is vryheid van spraak ŉ fundamentele reg wat die grondslag lê vir alle ander belangrike regte. “Dit is noodsaaklik vir die ontwikkeling van ŉ samelewing.” Hy het gesê dit regverdig egter nie uitlatings wat ander mense kan seermaak nie. In reaksie op ŉ verklaring wat M-Net Vrydagaand uitgestuur het, waarin hulle sê hulle glo hulle het die regte ding gedoen, het Cliff gesê dit is kommerwekkend. “Ons moet op die punt kom waar ons mekaar verstaan en vorentoe beweeg. Ek het erken dat ek mense se gevoelens seergemaak het.” Eric Mabuza, Cliff se regsverteenwoordiger, het gesê dit is teleurstellend. “Dit is amper in teenstelling met die hofuitspraak en grens aan minagting van die hof.” Op ŉ vraag aan Cliff oor of die afgelope tyd se gebeure ŉ invloed gaan hê op sy verhoudings met die ander beoordelaars, het hy gesê hulle is soos familie. “Ek is lief vir Unathi [Msengana], Somizi [Mhlongo] en Randall [Abrahams], hoewel Randall moontlik nie lief is vir ons nie,” het Cliff geskerts. “Ons het al soveel dinge saam beleef en daar het al soveel goeie goed uit die program voortgespruit. Ons is vriende.” Volgens Cliff was Januarie ŉ moeilike maand vir Suid-Afrika. “Almal van ons in Suid-Afrika het iets hieruit geleer. Ek is baie bly die maand kom môre [Sondag] tot ŉ einde. Dit was ŉ moeilike maand vir die land sedert die Penny Sparrow-uitlatings. Ons moet die wysheid kry om limonade te maak van die bitter suurlemoene. Indien my saak daartoe bygedra het dat ons Januarie eindig op ŉ beter plek as waar ons dit begin het, dan was dit was die sweet werd.” Oor vrae aan Cliff oor of sy kontrak nou weer beëindig kan word, het Mabuza geantwoord en gesê hy twyfel of dit sal gebeur, aangesien M-Net gesê het hulle respekteer die hof se uitspraak. “Indien hulle dit wel wil doen, sal hulle ons in die hof kry.” Cliff het ook bevestig die hofuitspraak is net van toepassing op sy heraanstelling as Idols-beoordelaar en die eis oor naamskending is nie aangehoor nie. Volgens Mabuza sal hulle M-Net “monitor” en na gelang hiervan, besluit of hulle met dié saak voortgaan. In antwoord op ŉ vraag van ŉ joernalis oor wat hy sou doen as hy wel die R25 miljoen ontvang, het Cliff geskerts hy is beslis nie ŉ miljoenêr nie. “Indien ek nou R25 miljoen in my sak gehad het, sou ek dit gegee het vir die organisasies wat my na aan die hart lê. Indien dit gebeur, sal julle daarvan weet.” Lees alle vorige berigte oor Gareth Cliff op Maroela Media.